HamKam halverer spillerlønningene
Det opplyser klubben i en pressemelding i dag. HamKam har vært på randen av konkurs, men en siste innspurt virker å ha reddet den tradisjonsrike klubben fra det - enn så lenge. - Jeg er ikke overbevist om at det går, men jeg har mye større tro nå enn hva jeg hadde for en uke siden, sier Ståle Solbakken til VG.For litt over en uke siden meddelte klubben at den trengte 3,2 millioner for å kunne holde det gående ut sesongen, og 1,2 millioner måtte være på plass innen i dag, fredag. - Vi har fått lånefinansiert tilstrekkelig med tanke på inneværende sesong, men vi er ikke helt i mål, sier styreleder Morten Kristiansen til VG. Klubben hadde håpet på et lån på 500.000 kroner fra Sparebanken Hedmark, men dette ville ikke banken innvilge. Derfor ser klubben seg nødt til å kutte spillerlønningene med 50 prosent. - Det vil spare oss for omkring 500.000 kroner, og det er et betydelig beløp, sier Kristiansen.Han forteller at styret kommer til å holde et møte for en samlet spillergruppe når spillerne kommer hjem fra ferie den 9. juli, og at de da vil være individuelle drøftelser. VG har vært i kontakt med HamKam-spillerne Viktor Adebahr og Tore Andreas Gundersen, men hverken av de ønsker å kommentere lønnsreduksjonen på dette tidspunkt. Lønnsreduksjonen betyr at alle HamKam-spillere også er fristilt av klubben, noe som betyr at de kan gå gratis hvis de vil. - Vi skulle gjerne beholdt alle sammen, men samtidig må vi innse og legge rette til for at spillerne kan dra. Vi har ikke lyst til å legge noen hindringer, sier styrelederen.HamKam befinner seg foreløpig på sisteplass i 1. divisjon, men en tilværelse i 2. divisjon neste år ser ikke så ille ut som først antatt. Ståle Solbakken er imponert over arbeidet som er lagt ned for å redde HamKam. Han stilte selv 100.000 i garanti for å redde klubben fra konkurs. - Alt fra gamle spillere, trenere og fysioterapeuter til Hamar-folk som ikke lenger bor på Hamar, har bidratt. Det viser en voldsom entusiasme, og gjør at det ser bedre ut for klubben nå, sier han til VG, og legger til: - Det er fortsatt kritisk, og vi må fortsette å kjempe, men fra å være helsvar har det gått til å være mørke- eller lysegrått.Nå ser styreleder Morten Kristiansen fremover, og ønsker å legge til rette for en sikker fremtid. - Vi tar grep for å forberede klubben på en tilværelse i 2. divisjon fra 2015, og ønsker å drive klubben sunt fremover, sier han, og legger til: - Styret beklager overfor de som har mistet jobben og de som eventuelt mister jobben sine eller må gå ned i lønn. Vi skulle gjerne vært foruten dette, men styrets eneste jobb har vært å redde klubben, for det har vært katastrofe.
HamKam har i første omgang avverget konkurs, men må kutte spillerlønningene med 50 prosent for å overleve.